ראש הדסק לענייני ערבים בחדשות 13 הפיץ בחשבון הפייסבוק שלוסרטוןבו הוא פונה ישירות לתושבי רצועת עזה, ממליץ להם לברוח ומבטיח כי כוחות צה"ל יחסלו כל מי שתומך בחמאס
צבי יחזקאלי, ראש הדסק לענייני ערבים בחדשות 13, הפיץ בחשבון הפייסבוק שלו סרטון שצילם ובו הוא פונה ישירות לתושבי רצועת עזה, ממליץ להם לברוח ומבטיח כי כוחות צה"ל יחסלו כל מי שתומך בחמאס. יחזקאלי אמנם מזכיר בסרטון כי הוא משמש עיתונאי מזה עשרות שנים, אולם רק כדי לשוות אמינות לדבריו. בסרטון עצמו יחזקאלי אינו פועל כעיתונאי, אלא כמעין זרוע נוספת של דובר צה"ל בשפה הערבית, מי שתפקידו לקדם את מסרי הצבא והמדינה אל מעבר לגבולות האויב. בפתח דבריו מאשים יחזקאלי את חמאס באחריות למלחמה. בהמשך מעודד יחזקאלי את מי שמתנגד לחמאס להגיע לגבול עם מצרים ולצאת מהרצועה. "מי שנשאר בעזה, הוא תומך חמאס, ואיתו תהיה המלחמה, עד הסוף", מבהיר הפרשן לענייני ערבים של חדשות 13. בהמשך טוען יחזקאלי כי ישראל העניקה לפלסטינים מים, עבודה ועזרה לאורך השנים ומספר לעזתים כי חמאס גנבו להם את הכסף כדי להשקיע בפיתוח אמצעי לחימה שרק מביאים הרס ומוות לרצועה. יחזקאלי מזכיר לעזתים כי רבים מהם מבינים עברית וממליץ לעזתים לצפות בערוצי השידור הישראלים כדי להבין שמי שמבצע את הפשעים הם חמאס ולא ישראל. בחדשות 13 העדיפו לא להגיב. 